กลต.ยกระดับผู้สอบบัญชีไทยดึงดูดทุนตปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ก.ล.ต. เดินหน้าเพิ่มมาตรฐานการกำกับดูแลผู้สอบบัญชีในตลาดทุน หลังสหภาพยุโรปยอมรับเท่ากับ 19 ประเทศ 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. ผลักดันให้สหภาพยุโรป (อียู) ยอมรับมาตรฐานการกำกับดูแลผู้สอบบัญชีในตลาดทุนไทยเท่ากับ 19 ประเทศ ทำให้ไม่ต้องขึ้นทะเบียนกับหน่วยงานกำกับดูแลผู้สอบบัญชีของประเทศสมาชิกอียูได้ชั่วคราว แต่ยังจะต้องควบคุมคุณภาพงานของผู้สอบบัญชีในตลาดทุนตามมาตรฐานสากลให้แล้วเสร็จภายในเดือน ก.ค. 2555 
“อียูยอมรับเรามากขึ้น เป็นผลจากการที่ ก.ล.ต. ได้ยกระดับคุณภาพงานสอบบัญชีบริษัทในตลาดทุนให้มีมาตรฐาน โปร่งใส และเพิ่มความน่าเชื่อถือในข้อมูลที่เปิดเผยให้ทัดเทียมกับมาตรฐานสากล โดยปรับปรุงหลักเกณฑ์ให้ผู้สอบบัญชีของบริษัทในตลาดทุนต้องสังกัดสำนักงานสอบบัญชีที่มีระบบการควบคุมคุณภาพงานสอบบัญชีตามมาตรฐานวิชาชีพ ซึ่งเริ่มดำเนินการตั้งแต่ 1 ต.ค. 2553 และจะแล้วเสร็จสมบูรณ์ภายในสิ้นปี 2555” 
นายธีระชัย ภูวนาถนรานุบาล เลขาธิการ ก.ล.ต. กล่าวว่า การปฏิบัติงานสอบบัญชีต้องอยู่ภายใต้ระบบการควบคุมคุณภาพที่ได้มาตรฐาน โดยสำนักงานสอบบัญชีจำเป็นต้องมีระบบงานที่ดี เพื่อให้มั่นใจถึงคุณภาพของรายงานทางการเงินที่เปิดเผยต่อสาธารณะ 
สำหรับแนวทางใหม่ของ ก.ล.ต. ในการกำกับดูแลผู้สอบบัญชีนี้ สอดคล้องกับมาตรฐานสากล ซึ่งจะทำให้ตลาดทุนและวิชาชีพบัญชีของไทยได้รับความเชื่อมั่นมากขึ้นจากผู้ลงทุนทั้งในและต่างประเทศ รวมถึงการระดมทุนข้ามประเทศ